b"\n_START_ARTICLE_\nAutarki\n_START_PARAGRAPH_\nAutarki betyder selvforsynings\xc3\xb8konomi. Begrebet er opfundet af den oldgr\xc3\xa6ske forfatter Aristoteles, og var if\xc3\xb8lge hans v\xc3\xa6rk Politikken et ideal som det var vigtigt at pr\xc3\xb8ve at opn\xc3\xa5._NEWLINE_Ganske f\xc3\xa5 lande kan igennem den \xc3\xb8konomiske historie betegnes som autarkiske, men mange lande har igennem forskellige perioder n\xc3\xa6sten opn\xc3\xa5et autarki eller stilet imod det._NEWLINE_Autarki g\xc3\xa5r ud p\xc3\xa5 at handel med andre lande er un\xc3\xb8dvendig eller slet ikke finder sted. Under Hitler kan Tysklands \xc3\xb8konomiske politik betegnes som autarkisk, da den gik ud p\xc3\xa5 at fors\xc3\xb8ge at v\xc3\xa6re i stand til at f\xc3\xb8re krig p\xc3\xa5 trods af blokaderne._NEWLINE_Et eksempel p\xc3\xa5 et \xc3\xa6ldre autarki er Japan f\xc3\xb8r 1850'erne, men selv i dette tilf\xc3\xa6lde fandt der handel sted med udenlandske k\xc3\xb8bm\xc3\xa6nd igennem en enkelt havn p\xc3\xa5 \xc3\xb8en Dejima._NEWLINE_Nordkorea er det mest moderne eksempel p\xc3\xa5 autarki, men Nordkorea handler stadig v\xc3\xa6k en smule med Kina og Japan._NEWLINE_I moderne \xc3\xb8konomi anses autarki normalt for at v\xc3\xa6re en uhensigtsm\xc3\xa6ssig tilstand for et land, fordi det dermed ikke kan udnytte sine komparative fordele og som f\xc3\xb8lge heraf h\xc3\xb8ste de betydelige gevinster, der normalt anses for at v\xc3\xa6re forbundet med den internationale arbejdsdeling. Politiske indgreb i form af told, handelskvoter, importforbud mv. regnes derfor som markedsfejl, der skaber forvridninger og dermed g\xc3\xb8r \xc3\xb8konomien mindre efficient._NEWLINE_Modpolen til autarki er frihandel."